Hoër Landbouskool Oakdale val vas teen Boishaai | AWSUM School News }
Home›Regional News›Western Cape›Southern Cape›Oakdale Landbouskool›Hoër Landbouskool Oakdale val vas teen Boishaai
Hoër Landbouskool Oakdale val vas teen Boishaai
Skaars 'n jaar gelede het Hoër Landbouskool Oakdale 'n rekordsege in die Paarl behaal toe hul vir Boishaai met 47-29 verslaan het. Saterdag het dié twee spanne weer kragte gemeet en hierdie keer het die wedstryd in Riversdal plaasgevind. Die manne van die Paarl kon darem hierdie keer die bordjies verhang en het daarin geslaag om Oakdale 0-42 te verslaan.
Foto deur: Deborah Redelinghuys
Vir beter weerstoestande kon beide spanne nie gevra het nie, en dit was die besoekers wat eerste op die telbord was, met Boishaai se senter Quan Horn wat oorgebars het vir sy span se eerste van sewe drieë. 'n Paar minute later was dit die beurt van die vinnige Javier Farmer wat 'n Oakdale bal onderskep het om deur te nael vir sy drie.
Die Paarliete se Cravenweek agsteman Gideon van Wyk, het ook 'n goeie dag beleef en sy harde werk by die losgemale is beloon toe hy suksesvol 'n bal kon steel en vir 'n vlieende Horn gee wat oorgebars het vir sy tweede drie.
Een van Oakdale se uitstaande spelers op die dag was senter Creflo Witbooi. Witbooi het sy lyf soos 'n wafferse losvoorspeler gehou en heelwat balle by Boishaai gesteel. Kort voor halftyd het Van Wyk 'n bal op die middellyn gevang en 'n paar Oakdale verdedigers geklop om vir heelagter Jacques Rousseau weg te stuur vir die Paarliete se vierde drie. Die halftyd telling was 0-24 in die besoekers se guns.
Die tweede helfte het begin met Boishaai se Van Wyk wat gestraf is met 'n geelkaart vir 'n gevaarlike duikslag. Ten spyte van slegs 14 spelers op die veld het die besoekers nooit hul voet van die versneller afgehaal. Loskakel Kian Meadon het die eerste punte aangeteken deur 'n suksesvolle strafskop deur die pale te jaag om die telbord op 0-27 te bring. Na 'n goeie agterlyn beweging en te veel spoed het HJS se Rickus Jonk in die hoek oorgeduik om die telling 0-32 te maak.
Tydens die laaste tien minute het Boishaai nog twee drieë gaan druk om die sout nog verder in die Oakdale Bulle se wonde te vryf. Met die eindtelling van 0-42 kon die Paarliete alle eer herstel na die 2018 uitslag teen Oakdale.